બારમા ધોરણમાં ભણતી સંધ્યાએ રિસીપ્ટ ચેક કરીને જાળવીને પર્સમાં મૂકી. કાંડા પર ઘડિયાળ બાંધતાં બાંધતાં જ સમય જોયો. હવે કલાક જ બાકી હતો. એણે છેલ્લી નજર મારી લેવા બૂક ખોલી... બહારથી ઊભેલા એના પપ્પાએ બારીમાંથી આ દૃશ્ય જોયું. તરત જ બૂમ પાડી, ‘હવે ક્યાં સુધી વાંચ્યા કરીશ ?! ચાલ જલદી, મોડું થાય છે. હું ક્યારનો સ્કૂટર ચાલુ કરીને ઊભો છું. સંધ્યા પર્સ લઈ તરત જ બહાર દોડી આવી, ચાલો, પપ્પા ! આઈ એમ રેડી ! સંધ્યાને જોઈ એના પપ્પાનું ધ્યાન એનાં કપડાં પર ગયું. સંધ્યાએ બ્લેક રંગનો પંજાબી ડ્રેસ પહેર્યો હતો. પપ્પા તરત હૂંફાળા પાણી જેવા ગરમ થતાં બોલ્યા, અરે, બેટા ! તેં બ્લેક ડ્રેસ કેમ પહેર્યો ? તારે તો આજે પીળા રંગનો ડ્રેસ પહેરવાનો છે. આજના છાપામાં પરીક્ષા ટીપ્સમાં જ્યોતિષ જનાર્દને લખ્યું છે કે કુંભ રાશિવાળા વિદ્યાર્થીઓ માટે આજે પીળો કલર લકી છે. એ લોકો આ રંગ પહેરીને જશે તો પેપર ખૂબ સારું જશે ! જા જલદી આસમાની ડ્રેસ પહેરી લે !